b'\n_START_ARTICLE_\nAvtogeni trening\n_START_PARAGRAPH_\nAvtogeni trening je sprostitvena tehnika, ki jo je razvil in leta 1932 objavil nem\xc5\xa1ki psihiater Johannes Heinrich Schultz. Tehnika vklju\xc4\x8duje vsakodnevno izvajanje seans, ki trajajo okrog 15 minut, obi\xc4\x8dajno zjutraj, opoldne in zve\xc4\x8der. Med vsako seanso izvajalec ponovi skupek vizualizacij, ki spro\xc5\xbeijo stanje spro\xc5\xa1\xc4\x8denosti. Avtogeni trening je pravzaprav preprosta oblika samohipnoze, v kateri sami postavimo jasen cilj ali nalogo. Vklju\xc4\x8duje smiselno zaporedje vaj za umiritev duha, ki postopoma privede do vedno globlje samohipnoze. Vaje se po navadi izvajajo v sklopu.\n_START_SECTION_\nZgodovina\n_START_PARAGRAPH_\nZa\xc4\x8detnik avtogenega treninga je bil nem\xc5\xa1ki nevrolog in psihiater profesor Johannes Heinrich Schultz (1884 - 1970). Sprva se je intenzivno ukvarjal s hipnozo in ustanovil In\xc5\xa1titut za hipnoterapijo v Breslauu. Prou\xc4\x8deval je, kaj se dogaja v \xc4\x8dlovekovem telesu med hipnozo. Na podlagi pri\xc4\x8devanj hipnotiziranih oseb je ugotovil, da postanejo zelo te\xc5\xbeke in da jih preplavi prijeten ob\xc4\x8dutek toplote. Sklepal je, da je ob\xc4\x8dutek te\xc5\xbee povezan s spro\xc5\xa1\xc4\x8danjem mi\xc5\xa1ic, toplota pa z raz\xc5\xa1iritvijo krvnih \xc5\xbeil in torej bolj\xc5\xa1o prekrvavitvijo. Ugotovil je tudi, da lahko bolnik z izvajanjem dolo\xc4\x8denih vaj sam preide v stanje globoke, transu podobne sprostitve in tako spodbudi sposobnost telesa za samopomo\xc4\x8d.'